2014–2020 metų iš Europos Sąjungos fondų lėšų planuojamų bendrai finansuoti valstybės projektų atrankos laikinosios tvarkos aprašo
2 priedas

**2014–2020 METŲ IŠ EUROPOS SĄJUNGOS FONDŲ LĖŠŲ PLANUOJAMŲ BENDRAI FINANSUOTI VALSTYBĖS PROJEKTŲ NETIESIOGINIŲ IŠLAIDŲ APMOKĖJIMO TVARKOS APRAŠAS**

1. 2014–2020 metų iš Europos Sąjungos fondų lėšų planuojamų bendrai finansuoti valstybėsprojektų netiesioginių išlaidų apmokėjimo tvarkos aprašas (toliau – Netiesioginių išlaidų apmokėjimo tvarkos aprašas) apibrėžia 2014–2020 metų iš Europos Sąjungos (toliau – ES) fondų lėšų planuojamų bendrai finansuoti valstybės projektų (toliau – projektas) netiesioginių išlaidų apmokėjimo fiksuotąsias projektų išlaidų normas (toliau – fiksuotoji norma) ir jų taikymą.

2. Projektui administruoti skirtos ir kitos Netiesioginių išlaidų apmokėjimo tvarkos aprašo 3 punkte nurodytos išlaidos yra apmokamos kaip netiesioginės projekto išlaidos pagal fiksuotąją normą, nustatytą Netiesioginių išlaidų apmokėjimo tvarkos aprašo 7 arba 8 punkte. Šioms išlaidoms patvirtinti išlaidų pagrindimo ir jų apmokėjimo įrodymo dokumentai neteikiami, išskyrus Netiesioginių išlaidų apmokėjimo tvarkos aprašo 7 punkte numatytas išimtis. Patirtas išlaidas projekto vykdytojas traukia į apskaitą, vadovaudamasis Lietuvos Respublikos teisės aktuose nustatytais reikalavimais.

3. Kai netiesioginėms projekto išlaidoms apmokėti taikoma fiksuotoji norma, tiesioginėms projekto išlaidoms negali būti priskiriamos šios išlaidos:

3.1. projekto vykdytojo ir (arba) jo partnerių darbuotojų darbo užmokesčio išlaidos už laiką, dirbtą administruojant projektą (darbo užmokesčio išlaidos apima apskaičiuotą darbo užmokestį, darbdavio mokamas socialinio draudimo įmokas, taip pat įmokas į Garantinį fondą ir kitus su darbo santykiais susijusius įsipareigojimus);

3.2. projektą administruojančių asmenų mokymų projekto administravimo klausimais išlaidos;

3.3. su projekto administravimo reikmėmis susijusių prekių įsigijimo išlaidos;

3.4. su projekto administravimo reikmėmis susijusių patalpų nuomos išlaidos;

3.5. įrangos, transporto priemonių nuomos išlaidos, kai jos susijusios su projekto administravimu;

3.6. projekto administravimo paslaugų, teisinių ir kitų konsultacijų išlaidos;

3.7. projekto administravimo reikmėms būtinų komunalinių ir ryšio paslaugų išlaidos ir įsigyto ir (arba) nuomojamo turto eksploatavimo išlaidos;

3.8. kitos su projekto administravimu susijusios išlaidos;

3.9. projekto lėšų panaudojimo patikrinimo faktinių pastebėjimų ataskaitos ir (arba) išvadų dėl skirtų lėšų panaudojimo parengimo paslaugų (audito) įsigijimo išlaidos;

3.10. finansinių paslaugų pirkimo išlaidos (projektui vykdyti išmokamo avanso garantijos arba laidavimo išlaidos, banko mokesčiai ir kitos finansinių paslaugų pirkimo išlaidos);

3.11. turto draudimo išlaidos (tik iš Europos socialinio fondo bendrai finansuojamiems projektams).

4. Fiksuotoji norma netiesioginėms projekto išlaidoms apskaičiuojama didžiausią projekto tinkamų finansuoti tiesioginių išlaidų sumą, išskyrus kryžminiam finansavimui skirtas lėšas, padauginus iš projektui galimos taikyti fiksuotosios normos pagal Netiesioginių išlaidų apmokėjimo tvarkos aprašo 7 ir (arba) 8 punktus. Kryžminis finansavimas suprantamas kaip projektui įgyvendinti būtinų veiklų, priskiriamų prie vieno ES struktūrinio fondo – Europos regioninės plėtros fondo arba Europos socialinio fondo – finansuojamų sričių, finansavimas kito ES struktūrinio fondo lėšomis.

5. Apskaičiuojant projektui taikomą fiksuotąją normą atsižvelgiama į tai, kokią tiesioginių išlaidų dalį (procentais) sudaro perkamų išteklių išlaidos. Projekto perkamais ištekliais laikomi tik tų veiklų, kurių valdymo ir įgyvendinimo nekontroliuoja pats projekto vykdytojas, pirkimai. Pavyzdžiui, perkamais ištekliais nelaikoma, kai už renginio organizavimą (dalyvių kvietimą, registravimą, programos rengimą, atskirų pirkimų (renginio patalpų nuomos, dalyvių maitinimo ir pan.) vykdymą ir kitas organizacines veiklas) yra atsakingas pats projekto vykdytojas, t. y. dėl viso renginio organizavimo nėra sudaroma sutartis su paslaugos teikėju, perkant renginio organizavimo paslaugų paketą. Žemės, nekilnojamojo turto, statybos, rekonstravimo, remonto ir kitų darbų, taip pat įrangos, įrenginių ir kito ilgalaikio turto įsigijimas visais atvejais laikomas projekto perkamais ištekliais.

6. Konkrečiam projektui taikomą fiksuotąją normą, vadovaudamasi Netiesioginių išlaidų apmokėjimo tvarkos aprašu ir projektų finansavimo sąlygų aprašu, nustato įgyvendinančioji institucija vertindama projekto tinkamumą finansuoti. Projekto įgyvendinimo metu fiksuotoji norma negali būti keičiama.

7. Fiksuotosios normos, taikomos iš Europos socialinio fondo lėšų bendrai finansuojamo projekto netiesioginėms išlaidoms:

| Eil. Nr. | Projekto tinkamų finansuoti išlaidų, išskyrus kryžminiam finansavimui skirtas lėšas, suma, litais | Maksimali fiksuotoji norma, kai perkamų išteklių dalis sudaro iki 60 procentų (imtinai) tiesioginių projekto išlaidų, išskyrus kryžminiam finansavimui skirtas lėšas, procentais | Maksimali fiksuotoji norma, kai perkamų išteklių dalis sudaro nuo 60 iki 90 procentų (imtinai) tiesioginių projekto išlaidų, išskyrus kryžminiam finansavimui skirtas lėšas, procentais | Kai perkamų išteklių dalis sudaro daugiau kaip 90 procentų tiesioginių projekto išlaidų, išskyrus kryžminiam finansavimui skirtas lėšas |
| --- | --- | --- | --- | --- |
|  | iki 600 000 | 25 | 23 | Projektų išlaidos apmokamos neviršijant šios lentelės 4 stulpelyje nurodytų fiksuotųjų normų. Tačiau netiesioginės projekto išlaidos taip pat turi būti pagrįstos išlaidų pagrindimo ir jų apmokėjimo įrodymo dokumentais |
|  | nuo 600 001 iki900 000 | 20 | 17 |
|  | nuo 900 001 iki1 500 000 | 18 | 15 |
|  | nuo 1 500 001 iki2 700 000 | 13 | 10 |
|  | nuo 2 700 001 iki4 600 000 | 10 | 7 |
|  | nuo 4 600 001 iki7 800 000 | 6 | 4 |
|  | nuo 7 800 001 iki13 300 000 | 3,6 | 2,4 |
|  | nuo 13 300 001 iki22 600 000 | 2,2 | 1,5 |
|  | nuo 22 600 001 | 1,3 | 0,9 |

8. Fiksuotosios normos, taikomos iš Europos regioninės plėtros fondo arba Sanglaudos fondo lėšų finansuojamo projekto netiesioginėms išlaidoms:

|  |  |  |  |
| --- | --- | --- | --- |
| Eil. Nr. | Projekto tinkamų finansuoti išlaidų, išskyrus kryžminiam finansavimui skirtas lėšas, suma, litais | Maksimali fiksuotoji norma, kai perkamų išteklių dalis sudaro iki 90 procentų (imtinai) tiesioginių projekto išlaidų, išskyrus kryžminiam finansavimui skirtas lėšas, procentais | Maksimali fiksuotoji norma, kai perkamų išteklių dalis sudaro daugiau kaip 90 procentų tiesioginių projekto išlaidų, išskyrus kryžminiam finansavimui skirtas lėšas, procentais |
|  | iki 900 000 | 10 | 2,8 |
|  | nuo 900 001 iki 5 000 000 | 9 | 1,9 |
|  | nuo 5 000 001 iki 10 000 000 | 5,1 | 1,4 |
|  | nuo 10 000 001 | 1,4 |

9. Ministerija projektų finansavimo sąlygų apraše gali nustatyti mažesnę (-es) fiksuotąją (-ąsias) normą (-as), nei nustatyta pagal Netiesioginių išlaidų apmokėjimo tvarkos aprašo 7 ir (arba) 8 punktus.

––––––––––––––––––